Kuna planeerimisametiga sai  teineteisest mööda räägitud, siis tuli nüüd välja, et ma ei peagi detaili algatama. Nimelt nad arvasid algul ekslikult, et tahan krunte kokku liita, aga tegelikult ju ei taha. Tulemuseks on see, et pean tegema kummalegi krundile eraldi projekti. Ühele krundile, kus praegu hoone on juba peal, pean lihtsalt projekteerimistingimused hankima. Teisele krundile, kus hoonestus puudub, pean võtma piirinaabrite nõusoleku hoonestuseks ja siis taotlema projekteerimistingimused.  Käisin esmaspäeval ühe naabri juures ja  plaanitud põgusast visiidist kujunes välja kolme tunnine lobisemine. Tegu oli ääretult meeldivate venerahvusest naabritega, kellest peremees osutus veel ehitusinseneeriks ja see oli ka põhjus, miks nii pikalt läks. Neil tundus suisa hea meel olevat, et keegi neile naabriks hakkab ning omaltpoolt lubasid nad mulle nõusolekuid anda nii palju kui vaja ja rohkemgi veel. Nüüd pean külastama veel kahte naabrit. Milstrand-i kontorit pean kah külastama, sest neilt oleks mul vaja kah luba, et rajada hoone osaliselt  raudteekaitsevööndisse.